**GEA – Grammo, Ερατώ, Απόλλων**

**Νέο Διοικητικό Συμβούλιο**

*Δελτίο Τύπου*

Στις 19 Ιανουαρίου 2018, η Γενική Συνέλευση του Αστικού Μη Κερδοσκοπικού Οργανισμού Συλλογικής Διαχείρισης και Είσπραξης Συγγενικών Δικαιωμάτων ελληνικής και ξένης ηχογραφημένης μουσικής **GEA - Grammo, Ερατώ, Απόλλων** ενέκρινε και υπέγραψε το τροποποιημένο καταστατικό με βάση **τον νέο νόμο για τη συλλογική διαχείριση των Πνευματικών και Συγγενικών Δικαιωμάτων 4481/2017**, με τον οποίο ενσωματώθηκε η ευρωπαϊκή οδηγία 2014/26/ΕΕ.

Επιπλέον, με βάση τον παραπάνω νόμο, εξέλεξε το νέο **Διοικητικό Συμβούλιο** του Οργανισμού. Πρόκειται για το πρώτο εκλεγμένο Διοικητικό Συμβούλιο του GEA, καθώς μέχρι τώρα διοριζόταν από τους Οργανισμούς - Μέλη (Grammo, Ερατώ κι Απόλλων).

Πρόεδρος του νέου Διοικητικού Συμβουλίου του GEA για το έτος 2018 είναι η κα. **Μαργαρίτα Μάτσα**, Αντιπρόεδρος η κα. **Χάρις Αλεξίου**, Γραμματέας ο κ. **Γρηγόρης Λαμπριανίδης** και Ταμίας η κα. **Ελένη Φωσκόλου**.

Ο GEA ιδρύθηκε από τους τρεις οργανισμούς-µέλη του, **GRAMMO** (παραγωγοί- δισκογραφικές εταιρίες), **ΕΡΑΤΩ** (τραγουδιστές) και **ΑΠΟΛΛΩΝ** (μουσικοί), µε άδεια του **Υπουργείου Πολιτισμού και Τουρισμού**, στοχεύοντας στην απλοποίηση των διαδικασιών είσπραξης και αδειοδότησης **για τη χρήση ηχογραφημένης μουσικής**. Ο GEA εκπροσωπεί τους δεκάδες χιλιάδες μουσικούς, τραγουδιστές και παραγωγούς (δισκογραφικές εταιρίες) της Ελλάδας και του εξωτερικού.

Στην Ελλάδα η εγγραφή των µελών και η διανομή των ποσών που εισπράττονται πραγματοποιούνται από τους τρεις οργανισμούς, «Grammo», «Ερατώ» και «Απόλλων». Παράλληλα, οι τρεις αυτοί οργανισμοί έχουν συνάψει **συμβάσεις αμοιβαιότητας** µε τους αντίστοιχους οργανισμούς του εξωτερικού και µε αυτόν τον τρόπο ο GEA εισπράττει εκ μέρους **όλων των δικαιούχων ηχογραφημένης μουσικής**.

Σύμφωνα με το τεκμήριο του αρ. 7 ν. 4481/2017, εφόσον οργανισμός συλλογικής διαχείρισης που λειτουργεί με άδεια του Υπουργού Πολιτισμού και Αθλητισμού ασκεί δικαιώματα ή αξιώσεις στο πλαίσιο του ν. 2121/1993, τα οποία υπόκεινται σε υποχρεωτική συλλογική διαχείριση, όπως ο GEA, τεκμαίρεται ότι **εκπροσωπεί όλους ανεξαιρέτως τους δικαιούχους, ημεδαπούς και αλλοδαπούς και όλα ανεξαιρέτως τα έργα τους.**

Μπορείτε να βρείτε τα οικονομικά στοιχεία, τα αποτελέσματα και τα στατιστικά του **Οργανισμού GEA** εδώ: <http://www.geamusic.gr/?m=main1-5&sel=1&bg=ph10>

**ΣΤΟΙΧΕΙΑ ΕΠΙΚΟΙΝΩΝΙΑΣ**

Λαζάρου Σώχου 4, 115 25, Νέο Ψυχικό, Αθήνα

Τηλ: 801 11 11 432 (από σταθερό) / 210 6752820-7 (από κινητό)

Fax: 210 6752828-9

Website: [www.geamusic.gr](http://www.geamusic.gr)

e-mail: pr@geamusic.gr